
"Hajfürtök börtönében" - Barbara Strozzi különös kantátája

Kulcsszavak: Barbara Strozzi; kantáta; szerelmi őrület; barokk stílus; előadói eszköztár
Barbara Strozzi meghatározó zeneszerző volt Velencében a 17. század első felében. Azon kevés nők egyike volt, aki nem csak hangjával, hanem komponálási tehetségével is elismerést vívott ki. Strozzi jelentős mértékben hozzájárult a kantáta fejlődéséhez, darabjai pedig lehetőséget biztosítanak az énektechnika és az előadói önkifejezés fejlesztésében. Munkásságának eredményei az évszázadok során feledésbe merültek, és bár a barokk stílus iránti érdeklődés felfelé ível, Magyarországon még ma is alig ismert zeneszerzőnek tekinthető. Életművének emléket állítva célom volt feltárni a L’Astratto című kantátájának jelentőségét, különös tekintettel a szerelmi őrület jelenségére.
Célkitűzésem megvalósításához feltérképeztem Barbara Strozzi életét és munkásságát: kutatás bemutatja Strozzi társadalmi helyzetét, amely különleges élethelyzetéből adódóan folyamatos kihívásokkal járt, és rávilágít arra, hogy művei hogyan fejezik ki az emberi érzelmek szélsőségeit, különösen a szerelmi őrületet. Ezután a barokk őrülettel kapcsolatosan végeztem vizsgálatot, és elmélyültem a korabarokk énektechnika és stílus gyakorlati megvalósításában. Végezetül a megszerzett tudás birtokában elemeztem ki a művet és összegyűjtöttem a megvalósításhoz szükséges énektechnikai és előadói eszköztárat. Strozzi rendkívül tudatos és komplex módon komponált darabja komoly elemzést és háttértudást igényel a hiteles interpretációhoz. Az énekhangot a szerző nem csak az érzelmek kifejezésére, hanem transzcendes célokra használja fel.
A dolgozat fő célja volt bizonyítani, hogy Barbara Strozzi zeneszerzői munkássága nem csak a maga korában volt kiemelkedő, hanem máig releváns példát mutat a zenei kreativitás és az érzelmek közvetítésének összhangjára, és úgy gondolom, hogy ennek a kutatásom eleget tett. Művészetében sikeresen vegyítette a személyes önkifejezést és a zenei újítást a barokk formák hagyományos kereteivel. Ez a kettősség időtállóvá teszi művészetét: bár erősen kötődik saját korához, művei univerzális értékeket hordoznak.



